Διάταξη του Γενικού Δικαστηρίου (πέμπτο τμήμα) της 24ης Ιουνίου 2014 — Léon Van Parys κατά Επιτροπής
(Υπόθεση T‑603/13)
«Προσφυγή ακυρώσεως — Τελωνειακή ένωση — Αίτημα της Επιτροπής προς τις βελγικές αρχές να της αποστείλουν συμπληρωματικά πληροφοριακά στοιχεία — Ενημερωτικό έγγραφο προς την προσφεύγουσα σχετικό με το αίτημα αυτό —Πράξη μη δεκτική προσφυγής — Απαράδεκτο»
1.                     Προσφυγή ακυρώσεως — Αρμοδιότητα του δικαστή της Ένωσης — Αίτημα εκδόσεως αναγνωριστικής αποφάσεως — Απαράδεκτο (Άρθρο 263 ΣΛΕΕ) (βλ. σκέψη 12)
2.                     Προσφυγή ακυρώσεως — Πράξεις δεκτικές προσφυγής — Έννοια — Πράξεις παράγουσες δεσμευτικά έννομα αποτελέσματα — Αίτημα της Επιτροπής για συμπληρωματικές πληροφορίες προς τις εθνικές αρχές σχετικά με αίτηση διαγραφής δασμών — Έγγραφο που ενημερώνει την προσφεύγουσα για την παράταση της σχετικής προθεσμίας εξετάσεως — Δεν περιλαμβάνεται (Άρθρο 263 ΣΛΕΕ) (βλ. σκέψεις 17, 36-38)
Αντικείμενο
Αίτημα ακυρώσεως του εγγράφου της Επιτροπής της 16ης Σεπτεμβρίου 2013, με το οποίο αυτή ζητεί συμπληρωματικές πληροφορίες από τη βελγική Υπηρεσία Τελωνείων και Ειδικών Φόρων Καταναλώσεως, και του εγγράφου της Επιτροπής της ιδίας ημερομηνίας, το οποίο ενημερώνει την προσφεύγουσα περί του αιτήματος αυτού και περί της παρατάσεως της σχετικής προθεσμίας εξετάσεως βάσει του άρθρου 907 του κανονισμού (ΕΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου, για τη θέσπιση του κοινοτικού τελωνειακού κώδικα (ΕΕ L 253, σ. 1), και αίτημα να διαπιστώσει το Γενικό Δικαστήριο ότι το άρθρο 909 του κανονισμού 2454/93 έχει αναπτύξει πλήρως τα αποτελέσματά του έναντι της προσφεύγουσας κατόπιν της εκδόσεως της αποφάσεως του Γενικού Δικαστηρίου της 19ης Μαρτίου 2013, Firma Van Parys κατά Επιτροπής (T‑324/10, Συλλογή).
Διατακτικό
Το Γενικό Δικαστήριο διατάσσει:
1)
Απορρίπτει την προσφυγή ως απαράδεκτη.
2)
Η Firma Leon Van Parys φέρει τα δικαστικά της έξοδα καθώς και εκείνα της Ευρωπαϊκής Επιτροπής.